ང་རང་ཆུང་དུས་སུ་བོད་ཅེས་པའི་ཐ་སྙད་འདི་ཡི་གེ་ཙམ་དང་མིང་ཚིག་ཙམ་ཏུ་མཐོང་བ་ཡིན།དེ་དུས་སུ་རང་ཉིད་ཀྱི་ཕོ་བ་མ་ལྟོགས་ན་ཇ་ཕོར་གར་ཡོད་མི་ཤེས་པ་ཞིག་ཡིན།རིམ་གྱིས་ནར་སོན་པའི་གོ་རིམ་ཁྲོད་ནས།ང་རང་འགྱུར་སོང་།མི་གཞི་དང་བསམ་བློ་སྐད་གདངས་དང་།གྱོན་པ་ཚང་མ་འགྱུར་སོང་།སྐབས་དེ་ནས་བཟུང་ང་ཡི་ཤ་ཁྲག་རུས་གསུམ་ན་འོད་དུ་ལྷེམ་ལྷེམ་རྒྱས་པ་ནི་བོད་ཅེས་པའི་བརྩེ་དུངས་དང་ན་ཟུག་བག་ཆགས་ཟབ་པའི་ཐ་སྙད་འདི་རེད།སྐབས་དེར་ནས་བཟུང་ངས་བོད་ཅེས་པ་མི་རིགས་ཤིག་ཡིན་པར་རྟོགས་སོང་།མི་རིགས་འདི་ལ་སྐད་དང་ཡི་གེ་གཙང་མ་ཞིག་གིས་འཛམ་གླིང་གི་ཕྱོགས་བཞིར་སྟོབས་ཤིག་དང་ང་རྒྱལ་གྱིས་གཟི་དཔལ་བསྐྲུན་ཡོད་པའང་ཤེས་སོང་།ཡིན་ན་ཡང་མི་རིགས་ཟེར་བ་དང་སྐད་ཡིག་ཟེར་བ་སྤྱི་ཞིག་གམ།སྣ་ཚོགས་པ་ཞིག་གིས་གྲུབ་རྐྱེན་མི་བུ་མང་བོ་ཞིག་གིས་འབད་རྩོལ་ལ་བརྟེན་ནས་ཡར་འཕེལ་བ་དང་།མི་བུ་མང་བོ་ཞིག་གིས་གཏོར་བརླག་ལ་བརྟེན་ནས་མར་འགྲིབ་དགོས་པ་ཞིག་རེད།ང་ཚོའི་མི་རིགས་ལ་གཏོར་བཅོམ་མཁན་མང་བོ་ཞིག་ཡོད་རེད།སྐབས་འདིེེར་གཏོར་བཅོམ་ཟེར་བ་ཇག་ཚོགས་ལྟ་བུ་ཞིག་གིས་སྡེ་ཆེན་པོ་ཞིག་མེར་བསྲེགས་པ་གནང་བཞིན་མ་རེད།མཐུན་སྒྲིལ་མེད་པ་དང་རྒྱབ་སྐྱོར་མེད་པ་དཔལ་འབྱོར་མེད་པ།ཕྲག་དོག་ཆེན་པོ་ཡོད་པ་དཀྲུགས་ཤིང་ཆེ་ཆེར་འཕེན་པ།མཛའ་བརྩེེར་གནོད་སེམས་འཇོག་པ་ལྟ་བུ་ཞིག་ལ་གཏོར་བཅོམ་མཁན་ཟེར་འདོད།ཏན་ཏན་ང་ཚོའི་མི་རིགས་ལ་ནད་འདི་ཡོད་པ་རེད།ཡིན་ན་ཡང་ནད་དུ་ཤེས་ན་སྨན་བཅོས་བྱེད་དགོས་པ་མ་གཏོགས་ཡོད་པར་ཤེས་ཙམ་དང་བཤད་ཙམ་གྱིས་རྩ་བ་ནས་མེད་འགྲོ་བ་ཞིག་མ་ཡིན་པས།སྐད་ཆ་མདོར་བསྡུས་ཤིག་གམ་ཡང་ན་སེམས་འདུན་ཙམ་ཕུལ་ན།སྲོལ་རྒྱུན་བཟང་བོར་གཅེས་འཛིན་བྱས་ན་མི་རིགས་བཟང་བོ།སྐད་ཡིག་གཙང་མ་བཀོད་སྤྱོད་བྱས་ན་མི་རིགས་བཟང་བོ།ཕ་མ་བཟང་བོ་དྲིན་ལེན་མཇལ་ན་མི་རིགས་བཟང་བོ།གྲོགས་དང་ན་ཟླ་མཛའ་བརྩེ་བཟུང་ན་མི་རིགས་བཟང་བོ།ཆོས་ལུགས་བཟང་བོ་དད་པ་བྱས་ན་མི་རིགས་བཟང་བོ།